钦定古今图书集成/明伦汇编/氏族典/第394卷 > 李浩
## 钦定古今图书集成/明伦汇编/氏族典/第394卷 > 李浩

按《宋史李浩传》：“浩字德远，其先居建昌，迁临川。绍兴
十二年，擢进士第，时秦熹挟宰相子以魁多士，同年
皆见之，浩毅然不往。调饶州司户参军、襄阳府观察
推官，改太常寺主簿，寻兼光禄寺丞。自秦桧用事塞
言路，朝士多务慎默。至是，命百官转对，浩与王十朋
等始相继言事，闻者兴起。浩不安于朝，请祠，主管台”
州崇道观以归。孝宗即位，以太常丞召。时张浚督师
江、淮，宰相多抑之。浩雅为汤思退所厚，御史尹穑欲
引之以共挤浚，因荐浩。及对，乃明示不同之意，二人
皆不乐。逾年，始除员外郎。未几，宰相召为郎者四人，
将进用之，尤属意浩，浩默然无一辞。同舍皆迁，浩独
如故。逾年，浙河水灾，诏条时政阙失，浩即奏疏指论
近臣并及宰执，执事者深忌之。乞外，得台州，除直秘
阁。明年，除司农少卿。会大理奏结他狱，上顾辅臣曰：
“棘寺官得刚正如李浩者为之。”已而卿缺，又曰：“无以
易浩。”遂除大理卿。力求外，以直宝文阁、知静江府兼
广西安抚。召还，入对，论俗不美者八，翌日谓宰相曰：
“李浩直谅。”遂除权吏部侍郎。时政府有怙宠窃权者，
党与非一，自浩之入，已相侧目，且欲以甘言诱之，浩
中立不倚，拒弗纳。于是相与谋嗾谏议大夫姚宪论
罢。乾道九年，提举太平兴国宫。淳熙三年，卒。